Regionsudvalgets udtalelse om:

- "Beretning fra Kommissionen 'Bedre lovgivning 2002'", og

- "Meddelelse fra Kommissionen om bedre og enklere lovgivningsmæssige rammer"

(2004/C 73/07)

REGIONSUDVALGET HAR -

under henvisning til præsidiets beslutning af 8. april 2003 om at afgive udtalelse i henhold til EF-traktatens artikel 265, stk. 5, og pålægge Underudvalget for Konstitutionelle Anliggender og Styreformer i EU at udarbejde en udtalelse om Beretning fra Kommissionen "Bedre lovgivning 2002" og "Meddelelse fra Kommissionen om bedre og enklere lovgivningsmæssige rammer" (KOM(2002) 715 endelig og KOM(2003) 71 endelig),

under henvisning til artikel 5 i EF-traktaten og til protokollen til Amsterdam-traktaten,

under henvisning til udkastet til forfatningstraktat vedtaget af Konventet om Europas fremtid og forelagt for formanden for Det Europæiske Råd i Rom den 18. juli 2003 (CONV 850),

under henvisning til den interinstitutionelle aftale om bedre lovgivning indgået af Rådet, Kommissionen og Europa-Parlamentet, meddelt på Det Europæiske Råd i Thessaloniki den 20. juni (se punkt 49 i Rådets konklusioner),

under henvisning til meddelelse fra Kommissionen "Ajourføring og forenkling af fællesskabsretten" (KOM(2003) 71 endelig og SEK(2003) 165),

under henvisning til 10. rapport fra Kommissionen om "Bedre lovgivning 2002" (KOM(2002) 715 endelig),

under henvisning til meddelelse fra Kommissionen "Handlingsplan om bedre og enklere lovgivningsmæssige rammer" (KOM(2002) 278 endelig),

under henvisning til Meddelelse fra Kommissionen om konsekvensanalyse (KOM(2002) 276 endelig),

under henvisning til meddelelse fra Kommissionen om "Styreformer i EU: Bedre lovgivning" (KOM(2002) 275 endelig),

under henvisning til Europa-Parlamentets udkast til betænkning om bedre og enklere lovgivningsmæssige rammer (A5-0443/2002),

under henvisning til Europa-Parlamentets betænkning om bedre lovgivning 2000, 2001 (A5-0100/2003),

under henvisning til sin udtalelse af 21. november 2002 om "Forenkling af EU's lovgivningsinstrumenter" (CdR 263/2002 fin)(1),

under henvisning til sin udtalelse af 13. april 2000 om "Bedre lovgivning 1999" (CdR 18/2000 fin)(2),

under henvisning til sin udtalelse af 15. september 1999 om "Bedre lovgivning 1998. Et fælles ansvar" (CdR 50/1999 fin)(3),

under henvisning til sin udtalelse "Lokale og regionale myndigheders gennemførelse af EU-lovgivningen" (CdR 51/1999 fin)(4),

under henvisning til sin udtalelse af 11. marts 1999 "For en veritabel subsidiaritetskultur! En appel fra Regionsudvalget" (CdR 302/98 fin)(5),

under henvisning til forslag til Regionsudvalgets udtalelse (CdR 62/2003 rev. 2), som blev vedtaget den 26. september 2003 af Underudvalget for Økonomisk Politik og Social- og Arbejdsmarkedspolitik med Gordon Keymer, leder af Tandridge District Council (UK/PPE), som ordfører -

på den 52. plenarforsamling den 19. og 20. november 2003 (mødet den 20. november) enstemmigt vedtaget følgende udtalelse.

1. Regionsudvalgets holdning

Regionsudvalget

1.1. Glæder sig over Kommissionens overordnede målsætninger i retning af bedre lovgivning og forenkling.

1.2. Gentager sit synspunkt gående ud på, at EU-lovgivningen bør være klar, let læselig, forståelig og stå i rimeligt forhold til dens målsætninger. Først og fremmest bør al EU-lovgivning være relevant og nødvendig. RU glæder sig over, at forfatningstraktatudkastet indeholder forslag om, til gavn for EU-borgerne, i markant omfang at mindske antallet af lovgivningsinstrumenter og juridiske termer.

1.3. Minder om punkt 6 i protokollen til Amsterdam-traktaten, hvori det hedder: "Fællesskabet lovgiver kun i det omfang, det er nødvendigt." Også i punkt 9 kræves det, at enhver byrde af finansiel eller administrativ art, der pålægges lokale myndigheder, erhvervsdrivende (osv.) "begrænses mest muligt og står i rimeligt forhold til det mål, der skal nås."

1.4. Mener, at RU, som det EU-organ, der repræsenterer de lokale og regionale myndigheder, er den naturlige bannerfører for nærhed, navnlig i lyset af udkastet til forfatningstraktat, der udstrækker nærhedsprincippet til også at omfatte de lokale og regionale myndighedsniveauer, og som sådan har en legitim rolle i overvågningen af anvendelsen af nærhedsprincippet og proportionalitetsprincippet, herunder også indbringelse af klager for EF-Domstolen, når disse principper ikke efterleves.

1.5. Mener, at alle EU-institutioner, EU-organer og nationale regeringer har pligt til at overholde nærhedsprincippet og proportionalitetsprincippet for at sikre, at beslutningerne træffes så tæt på borgerne som muligt, hvilket i mange tilfælde vil sige af de lokale og regionale myndigheder. Dette bør ske på grundlag af charteret for lokalt selvstyre.

1.6. Glæder sig over Kommissionens hensigt om at forbedre CELEX og relaterede informationsværktøjer for at gøre den aktuelt gældende EU-ret mere tilgængelig og dermed fremme interesserede parters aktive involvering.

1.7. Beklager, at tidligere forsøg på at forenkle de lovgivningsmæssige rammer (f.eks. SLIM-initiativet i 1996) synes at være grundstødt, hvilket er særlig uheldigt, idet tiltrædelseslandene nu står over for en unødigt stor EU-lovmasse på 97000 sider.

1.8. Mener, at deregulering og begrænsning af den finansielle og administrative EU-lovgivningsbyrde og en stringent cost-benefitanalyse af lovgivningen vil føre til direkte udgiftsbesparelser for de offentlige myndigheder og virksomhederne, og vil frisætte knappe menneskelige og finansielle ressourcer til mere produktive aktiviteter. På den måde kan EU bevæge sig et yderligere skridt nærmere sit strategiske mål om at blive den mest konkurrencedygtige og dynamiske vidensbaserede økonomi i verden.

1.9. Mener, at man ved høring af de lokale og regionale myndigheder tidligt i den lovforberedende fase kan identificere og løse implementeringsproblemer og problemer med den finansielle og administrative byrde, hvorved man forbedrer EU-lovgivningens overordnede kvalitet, gennemførlighed og relevans.

1.10. Glæder sig generelt over forsøget med udvidet konsekvensanalyse i 2003. I og med at sigtet med konsekvensanalyserne bl.a. er at vurdere overholdelsen af subsidiaritetsprincippet og proportionalitetsprincippet, beklager RU dog, at de hidtil udgivne rapporter kun i meget begrænset omfang eller slet ikke henviser til effekten på de lokale eller regionale myndigheder, selv når det er disse organer, der i sidste ende er ansvarlige for gennemførelsen af eller støtten til initiativet.

2. Regionsudvalgets henstillinger

Regionsudvalget

2.1. Anbefaler øget anvendelse af alternativer til traditionel regulering, ligesom man indgående bør overveje ikke-lovgivningsmæssige foranstaltninger. Man bør i større grad bruge gensidig anerkendelse og tilnærmelse mellem nationale love i stedet for at fortsætte med regulering oppefra og harmonisering.

2.2. Anbefaler at indføre benchmarking af lovgivningsmæssige præstationer mellem forvaltninger, f.eks. medlemsstaternes og tredjelandes regeringer, for at optimere udbyttet af udvekslingen af god praksis, overalt hvor noget sådant eksisterer.

2.3. Appellerer om forbedringer i medlemsstaternes regeringers procedurer til omsætning af EU-lovgivning i national lovgivning, herunder bedre national høring af nøgleaktører (dvs. lokale og regionale myndigheder og deres foreninger). Medlemsstaterne opfordres kraftigt til at afholde sig fra at overregulere ("gold-plating").

2.4. Gentager, at RU bør have ret til at indbringe klager ved EF-Domstolen i tilfælde af overtrædelse af nærhedsprincippet i relation til retsakter, som det er blevet hørt om, som anført i udkastet til traktat udarbejdet af konventet. Imidlertid vil dette få omfattende konsekvenser for RU's ressourcer og interne organisation.

2.5. Anbefaler, at RU inddrages i enhver form for ex-ante- eller "tidlig varsling"-sproces vedrørende nærhed sideløbende med de nationale parlamenter.

2.6. Anbefaler, at der som bilag til Kommissionens fremtidige rapporter om "bedre lovgivning" vedføjes en liste over domme, som er afsagt af EF-domstolen i referenceperioden i sager om overtrædelse af nærhedsprincippet.

2.7. Uanset Kommissionens tilsagn i retning af en ny konsekvensanalysekultur appellerer RU om en langt bedre konsekvensanalyseordning i selve Kommissionen for foreslået lovgivning, herunder den finansielle og administrative byrde, der lægges på de lokale og regionale myndigheder og andre parter, der er involveret i gennemførelsen af foranstaltningen. Der bør foretages en vurdering af, hvorfor en ikke-lovgivningsmæssig fremgangsmåde anses for utilstrækkelig, og muligheden for "ikke at handle" bør overholdes. Konsekvensanalysen bør være dynamisk - dvs. den skal som anbefalet af Kommissionen ajourføres igennem hele beslutningsprocessen for at afspejle ændringer indført af Rådet eller Europa-Parlamentet.

2.8. Appellerer om bedre høring i den tidlige politikudformningsfase. RU værdsætter Kommissionens seneste initiativer på dette område. Den første konsekvensanalyse bør ledsage høringsdokumentet for at informere interesserede aktører om muligheder, risici, omkostninger, fordele og berørte parter.

2.9. Anbefaler, at det rullende forenklings- og kodificeringsprogram for eksisterende lovgivning indbefatter en understregning af de fremtidige muligheder for ophævelse af forældet eller urimeligt tung lovgivning, navnlig når der findes alternativer til lovgivning. RU glæder sig over tilsagnet i handlingsplanen for 2002 om i alle nye retsakter at indbefatte bestemmelser om revision eller begrænset gyldighed, og slår til lyd for, at dette anvendes i vidt omfang. RU påtager sig at bistå Kommissionen med forenkling af lovgivning, der har konsekvenser for de lokale og regionale myndigheder.

2.10. Anbefaler, at der fastlægges klare evalueringskriterier med henblik på afprøvning af, om nærhedsprincippet er blevet respekteret i konkrete sager. Disse kriterier vil ligeledes kunne anvendes ved vurderingen af eksisterende retsforskrifter i forbindelse med opdatering og forenkling af gældende fællesskabsret, således at man også kan få ophævet eksisterende bestemmelser, som er i modstrid med nærhedsprincippet.

2.11. Anbefaler, at "nærhed" og "fortsat relevans" sættes på listen over indikatorer for screening af fællesskabsretten med henblik på forenkling.

2.12. Anbefaler, at det overvejes at oprette en uafhængig rådgivende ekspertgruppe til overvågning af konsekvensanalyserne, sikre objektivitet og anspore til god praksis. Gruppen kan bestå af advokater og praktikere fra relevante organer, herunder RU, og kan yde Kommissionen ekspertise i dens systematiske screening af lovgivningsforslag og evalueringer af eksisterende fællesskabsret med henblik på ophævelse, kodificering og forenkling. Gruppen bør indbefatte eller arbejde sideløbende med konsulenter fra erhvervslivet og bør supplere RU's politiske rolle i de senere faser af beslutningsprocessen.

Bruxelles, den 20. november 2003.

Albert Bore

Formand for

Regionsudvalget

(1) EUT C 73 af 26.3.2003, s. 73.

(2) EFT C 226 af 8.8.2000, s. 60.

(3) EFT C 374 af 23.12.1999, s. 11.

(4) EFT C 374 af 23.12.1999, s. 25.

(5) EFT C 198 af 14.7.1999, s. 73.